Jy kan nou openlik gay wees in Botswana | Netwerk24
12 Junie 2019 08:53
'n Volbank regters van die hooggeregshof van Botswana het Dinsdag in 'n eenparige uitspraak seksuele omgang met lede van dieselfde geslag gedekriminaliseer.
Luidens 'n verklaring deur die organisasie Lesbiese, Gay en Biseksuele mense van Botswana (Legabibo)
en die Suider-Afrikaanse Litigasiesentrum (Salc) het regters B. Tafa, M. Leburu en J. Dube beslis dat sekere artikels van die strafproseswet die grondwetlike regte van gay, lesbiese, biseksuele en transgender mense skend en hulle van hul waardigheid, vryheid, privaatheid en gelykheid ontneem.
Die hooggeregshof het artikels 164(a), 164(c) en 165 van die betrokke wet ongrondwetlik verklaar.
Voorheen kon mense wat hierdie artikels van die wet oortree het, tot sewe jaar gevangenisstraf opgelê word. Die regters het bevind dat die "misdaad van ernstige onsedelikheid" ongrondwetlik is omdat dit van toepassing op 'n "private daad" is.
Legabibo is as 'n vriend van hof toegelaat. Die organisasie het deskundige getuienis aan die hof voorgelê om te toon dat die voortgesette wetstoepassing teen seksuele omgang tussen mense van dieselfde geslag hulle van maatskaplike dienste ontneem en aan stigmatisering en diskriminasie blootstel. Dit skend hul grondwetlike regte.
Anna Mmolai-Chalmers, Legabibo se uitvoerende hoof, sê dit het 'n lang tyd geneem.
"Dit is 'n aardskuddende beslissing hoewel dit nie al die vorige optredes teen ons regverdig nie. Ons waardigheid as mense kan herstel word. Ons kan 'n meer verdraagsame gemeenskap bou, die werklike werk begin nou eers.
"Die hof het bevind dat persoonlike onafhanklikheid wat seksuele voorkeure betref, gerespekteer moet word. Die kriminalisering van liefde verdun verdraagsaamheid en deernis."
Tashwill Esterhuizen van die Salc het die regters vir die uitspraak geprys.
"LGBTIQ-mense het ook die reg op beskerming onder die regstelsel. Die howe is 'n voorbeeld vir ander howe in die streek, en ons hoop hulle sal die uitspraak navolg."